Na osnovu člana 24 Zakona o državnoj upravi (,,Službeni list CG'', br. 78/18,70/21i 52/22), Ministarstvo pravde donijelo je

**UPUTSTVO O NAČINU DIGITALNE OVJERE POTPISA, RUKOPISA I PREPISA**

**Član 1**

Ovim uputstvom se bliže propisuje način digitalne ovjere potpisa, rukopisa i prepisa.

**Član 2**

Prije digitalne ovjere potpisa i rukopisa izvršiće se digitalizacija isprave u pisanoj formi sa potpisom i rukopisom koji se ovjerava, na način što se ta isprava zajedno sa odgovarajućom potvrdom iz člana 5 stav 2 ovog Pravilnika skenira na odgovarajućoj računaskoj opremi i spoji u jedan digializovani dokument u određenom digitalnom formatu.

**Član 3**

Digitalno ovjerena isprava sa ovjerenim potpisom ili rukopisom sastoji se od:

- digitalizovanog primjerka isprave;

- digitalizovanog primjerka potvrde iz člana 5 stav 2 ovog Pravilnika;

- kvalifikovanog elektronskog potpisa ili pečata službenog lica, odnosno notara i

- naznake da se radi o digitalno ovjerenom potpisu „DOP'' ili digitalno ovjerenom rukopisu „DOR'', koji se stavljaju na digitalno ovjereni dokument.

Digitalizovana isprava koja sadrži ovjereni potpis ili rukopis digitalno se ovjerava u prisustvu ovlašćenog službenog lica ili notara.

**Član 4**

Potvrda o ovjeri potpisa, rukopisa, odnosno potvrda o ovjeri prepisa, kao i potvrda o ovjeri odštampanog elektronskog dokumenta na papiru, stavlja se na posebnom listu uređaja za pisanje (računara ili drugog sličnog sredstva ili štambiljem za ovjeru potpisa, rukopisa i prepisa) koji obezbjeđuje sud, organ lokalne uprave i notar.

U slučaju digitalne ovjere potvrda iz člana 5 stav 2 ovog člana, digitalizuje se i spaja u jedan digitalizovani dokument sa digitalizovanom ispravom na kojoj se ovjerava potpis ili rukopis, odnosno sa digitalizovanom ispravom čiji se prepis ovjerava, a zatim se ovjerava kvalifikovanim elektronskim potpisom ili pečatom ovlašćenog službenog lica, odnosno notara.

**Član 5**

Prije digitalne ovjere prepisa izvršiće se digitalizacija izvornika ili ovjerenog prepisa isprave u pisanom obliku na način što će se ta isprava zajedno sa potvrdom iz člana 5 stav 2 Pravilnika skenira na odgovarajućoj računskoj opremi i spoji u jedan digitalizovani dokument u određenom digitalnom formatu.

Digitalna ovjera se vrši stavljanjem kvalifikovanog elektronskog potpisa ili pečata ovlašćenog službenog lica, odnosno notara na digitalizovani dokument.

**Član 6**

Digitalno ovjereni prepis isprave sa ovjerenom prepisom sastoji se od:

- digitalizovanog primjerka isprave;

- digitalizovanog primjerka potvrde iz člana 5 stav 2 Pravilnika;

- kvalifikovanog elektronskog potpisa ili pečata ovlašćenog službenog lica ili notara i

- naznake da se radi o digitalno ovjerenom prepisu ,,DOPR'', koji se stavlja na digitalno ovjereni dokument.

**Član 7**

Ovjera prepisa elektronskog dokumenta na papiru koji je odštampan ili sačinjen u prisustvu ovlašćenog službenog lica ili notara, vrši se u skladu sa članom 19-22 Zakona o ovjeri potpisa, rukopisa i prepisa, nakon što se utvrdi validnost svih kvalifikovanih elektronskih potpisa i pečata na elektronskom dokumentu.

Ovlašćeno službeno lice, odnosno notar može ovjeriti samo prepis na papiru onog elektronskog dokumenta koji je upućen na njegovu zvaničnu adresu elektronske pošte koja je navedena na web sajtu, nadležnog organa lokalne uprave, suda, odnosno Notarske komore Crne Gore, za notara.

U potvrdi o ovjeri prepisa elektronskog dokumenta na papiru potvrđuje se da je istovjetan sa elektronskim dokumentom koji je potpisan kvalifikovanim elektronskim potpisom, odnosno da je istovjetan sa originalnom ispravom.

**Član 8**

Ovlašćeno službeno lice, odnosno notar, će i pored utvrđene validnosti elektronskih potpisa i pečata odbiti da izvrši ovjeru prepisa elektronskog dokumenta na papiru, ukoliko ime na kvalifikovanom elektronskom potpisu na elektronskom dokumentu ne odgovara imenu koje se kao potpisnik nalazi na spoljnom obrascu tog elektronskog dokumenta.

**Član 9**

Provjera podataka iz certifikata za kvalifikovani elektronski potpis, odnosno elektronski pečat, vrši se uz upotrebu kvalifikovane elektronske usluge povjerenja, odnosno usluge verifikacije kvalifikovanog elektronskog potpisa, odnosno elektronskog pečata, koju vrši kvalifikovani davalac elektronskih usluga povjerenja, upisan u Registar kvalifikovanih davalaca elektronskih usluga povjerenja koji vodi i javno objavljuje organ državne uprave nadležan za poslove informacionog društva i elektronske uprave, u skladu sa Zakonom o elektronskoj identifikaciji i elektronskom potpisu.

**Član 10**

Čuvanje arhivske građe u elektronskom obliku čuva se na informacionom sistemu i informatičkom mediju u skladu sa propisima kojim se uređuje informaciona bezbjednost, a propisano je Uredbom o načinu i uslovima čuvanja javne registarske i arhivske građe.

**Član 11**

U upisnik se unose podaci o digitalnoj ovjeri dokumenata koji sadrže ovjereni potpis, rukopis i prepis.

**Član 12**

Ovo uputstvo stupa na snagu danom objavljivanja na sajtu i oglasnoj tabli Ministarstva pravde.

Broj: 01-040/23-1522/2

Podgorica, 18. maj 2023. godine

MINISTAR

Marko Kovač

Kvalifikovani elektronski potpis u skladu sa članom 14 Zakona o elektronskoj identifikaciji i potpisu („Službeni list Crne Gore“ br. 31/17 i 72/19) ima jednako pravno dejstvo kao svojeručni potpis, tačnije svojeručni potpis i pečat u odnosu na podatke u papirnom obliku, i prihvatljiv je kao dokazno sredstvo u postupcima pred državnim organima, organima državne uprave, organima lokalne samouprave i lokalne uprave, kao i pravnim licima koja vrše javna ovlašćenja. Dakle, u vezi sa pomenutim, kvalifikovani elektronski potpis ima jednako dejstvo kao svojeručni potpis i pečat. Međutim, ukoliko je nekim lex specijalis zakonom propisana i neophodnost pečata prilikom ovjere, prema Zakonu o elektronskoj identifikaciji i elektronskom potpisu, to zamjenjuje kvalifikovani elektronski potpis.